CELEX: 52021PC0643
Language: ga
Date: 2021-10-12
Title: Togra le haghaidh CINNEADH ÓN gCOMHAIRLE maidir leis an seasamh a ghlacfar thar ceann an Aontais Eorpaigh i gComhairle Aireachta an Chomhphobail Fuinnimh i dtaca le Stiúrthóir Rúnaíocht an Chomhphobail Fuinnimh a cheapadh

AN COIMISIÚN EORPACH
            An Bhruiséil,12.10.2021
            COM(2021) 643 final
            2021/0333(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais Eorpaigh i gComhairle Aireachta an Chomhphobail Fuinnimh i dtaca le Stiúrthóir Rúnaíocht an Chomhphobail Fuinnimh a cheapadh 
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gcinneadh lena mbunaítear an seasamh a ghlacfar thar ceann an Aontais sa 19ú cruinniú de Chomhairle Aireachta an Chomhphobail Fuinnimh an 25 Samhain 2021 i mBéalgrád na Seirbia i ndáil le glacadh beartaithe Ghníomh Nós Imeachta Chomhairle Aireachta an Chomhphobail Fuinnimh maidir leis an gcéad Stiúrthóir eile ar Rúnaíocht an Chomhphobail Fuinnimh (EnCS) a cheapadh.
            
            
               2.Comhthéacs an togra
            
            
               2.1.Conradh an Chomhphobail Fuinnimh
            
            
               Is é is aidhm don Chonradh lena mbunaítear an Comhphobal Fuinnimh (‘CCF’) creat cobhsaí rialála agus margaidh chomh maith le spás aonair rialála le haghaidh trádáil i bhfuinneamh eangach‑cheangailte a chruthú trí chodanna comhaontaithe d’acquis an Aontais maidir le fuinneamh a chur chun feidhme sna Páirtithe neamh‑AE. Tháinig an Comhaontú i bhfeidhm an 1 Iúil 2006. Is Páirtí i gConradh an Chomhphobail Fuinnimh é an tAontas Eorpach
                  1
               . Tagraítear do na Páirtithe neamh‑AE mar ‘Pháirtithe Conarthacha’ i gConradh an Chomhphobail Fuinnimh.
            
            
               2.2.Comhairle Aireachta an Chomhphobail Fuinnimh
            
            
               Déanann Comhairle Aireachta an Chomhphobail Fuinnimh a áirithiú go mbaintear amach na cuspóirí a leagtar amach i gConradh an Chomhphobail Fuinnimh. Soláthraíonn sí treoirlínte ginearálta beartais, déanann sí Bearta agus glacann sí Gníomhartha Nós Imeachta. Vóta amháin atá ag gach Páirtí agus, de réir an ábhair, gníomhaíonn an Chomhairle Aireachta de réir rialacha vótála éagsúla. Tá an tAontas Eorpach ar cheann de na deich bPáirtí agus tá vóta amháin aige, de réir an ábhair lena mbaineann freisin.
            
            
               Ar thogra ón gCoimisiún Eorpach, is í Comhairle Aireachta an Chomhphobail Fuinnimh a cheapann Stiúrthóir Rúnaíocht an Chomhphobail Fuinnimh go ceann téarma seasta trí bliana atá in‑athnuaite. Glactar an Gníomh Nós Imeachta trí thromlach simplí. Tá sé de cheart eisiach ag an gCoimisiún iarrthóir a mholadh do phost an Stiúrthóra agus cuirfidh sé an moladh sin in iúl do Pháirtithe Conarthacha an Chomhphobail Fuinnimh.
            
            
               2.3.An Gníomh Nós Imeachta atá beartaithe ag an gComhairle Aireachta 
            
            
               In 2012 a ceapadh den chéad uair an tUasal Janez Kopac, Stiúrthóir reatha Rúnaíocht an Chomhphobail Fuinnimh. Rinneadh a théarma oifige a athnuachan in 2015 agus in 2018. Tá an téarma oifige le dul in éag an 30 Samhain 2021.
            
            
               An 23 Feabhra 2021, sheol an Coimisiún nós imeachta roghnúcháin oscailte chun an chéad Stiúrthóir eile ar Rúnaíocht an Chomhphobail Fuinnimh a cheapadh ón 1 Nollaig 2021 (COM/2021/20055). Fuarthas 92 iarratas ar an bpost sin. Rinneadh an chéim roghnúcháin i gcomhréir leis na rialacha atá ann cheana agus leis na treoirlínte cur chun feidhme.
            
            
               Scrúdaigh painéal réamhroghnúcháin an Choimisiúin na hiarratais le taobh na gcritéar incháilitheachta agus roghnúcháin mar a leagtar amach san fhógra folúntais go ndearna siad iarrthóirí a chur ar ghearrliosta le haghaidh na chéad chéim eile den nós imeachta. Tar éis don Choiste Comhairleach um Cheapacháin (CCA) measúnú comparáideach a dhéanamh ar na hiarrthóirí agus tar éis agallaimh leis an gCoimisinéir Kadri Simson, measann an Coimisiún gur léiríodh go bhfuil an meascán is fearr scileanna bainistíochta, ceannaireachta, cumarsáide, ionadaíochta agus teanga, le cois inniúlacht theicniúil, taithí idirnáisiúnta agus eolas ar an Aontas Eorpach ag Artur Lorkowski chun feidhmeanna stiúrthóir Rúnaíocht an Chomhphobail Fuinnimh a chomhlíonadh.
            
            
               Dá bhrí sin, chinn an Coimisiún ar Artur Lorkowski a mholadh mar an chéad Stiúrthóir eile ar Rúnaíocht an Chomhphobail Fuinnimh, mar a léirítear sa Chinneadh ón gCoimisiún an 24 Meán Fómhair 2021 maidir le togra a bhunú le haghaidh Ghníomh Nós Imeachta na Comhairle Aireachta i dtaca le Stiúrthóir Rúnaíocht an Chomhphobail Fuinnimh a cheapadh, C(2021) 7021 final, togra a bheidh le cur faoi bhráid Chomhairle Aireachta an Chomhphobail Fuinnimh ag an gCoimisiún. Chuir an Coimisiún an togra sin faoi bhráid Pháirtithe Conarthacha an Chomhphobail Fuinnimh an 24 Meán Fómhair 2021. 
            
            
               3.An seasamh a ghlacfar thar ceann an Aontais
            
            
               I bhfianaise an nós imeachta roghnúcháin oscailte iomaíoch a rinne an Coimisiún, is é an seasamh ba cheart a ghlacadh thar ceann an Aontais i gComhairle Aireachta an Chomhphobail Fuinnimh, Dréachtghníomh Nós Imeachta na Comhairle Aireachta lena gceaptar Artur Lorkowski ina Stiúrthóir ar Rúnaíocht an Chomhphobail Fuinnimh amhail ón 1 Nollaig 2021 a fhormheas, i gcomhréir leis an gCinneadh ón gCoimisiún an 24 Meán Fómhair 2021 maidir le togra a bhunú le haghaidh Ghníomh Nós Imeachta na Comhairle Aireachta i dtaca le Stiúrthóir Rúnaíocht an Chomhphobail Fuinnimh a cheapadh, C(2021) 7021 final, togra a bheidh le cur faoi bhráid Chomhairle Aireachta an Chomhphobail Fuinnimh ag an gCoimisiún.
            
            
               4.Bunús dlí
            
            
               4.1.Bunús dlí nós imeachta
            
            
               4.1.1.Prionsabail
            
         
         
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Folaítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  2
               .
            
            
            
               4.1.2.Feidhm maidir leis an gcás seo
            
            
               Is comhlacht í an Chomhairle Aireachta a cuireadh ar bun le comhaontú, eadhon Conradh an Chomhphobail Fuinnimh.
            
            
               Is éard atá sa Ghníomh Nós Imeachta atá beartaithe, agus a iarrtar ar Chomhairle Aireachta an Chomhphobail Fuinnimh a ghlacadh, gníomh a bhfuil éifeachtaí dlíthiúla leis, toisc go rialaítear leis saincheisteanna eagraíochtúla an Chomhphobail Fuinnimh agus go bhfuil feidhm cheangailteach aige ar institiúidí an Chomhphobail Fuinnimh ar a laghad i gcomhréir le hAirteagal 86 den Chonradh ar an gComhphobal Fuinnimh. 
            
            
               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.
            
            
               Dá bhrí sin, is é Airteagal 218(9) CFAE an bunús dlí nós imeachta leis an gcinneadh atá beartaithe.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Feidhm maidir leis an gcás seo
            
            
               Is leis an bhfuinneamh a bhaineann príomhchuspóir agus príomhábhar an ghnímh atá beartaithe. 
            
            
               Dá bhrí sin, is é Airteagal 194 CFAE bunús dlí substainteach an chinnidh atá beartaithe.
            
            
               4.3.Conclúid
            
            
               Ba cheart Airteagal 194 CFAE, i gcomhar le hAirteagal 218(9) CFAE, a bheith ina mbunús dlí leis an gcinneadh atá beartaithe.
            
            
               2021/0333 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh a ghlacfar thar ceann an Aontais Eorpaigh i gComhairle Aireachta an Chomhphobail Fuinnimh i dtaca le Stiúrthóir Rúnaíocht an Chomhphobail Fuinnimh a cheapadh 
               
         
         
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 194, i gcomhar le hAirteagal 218(9) de,
            
            
               Ag féachaint do Chinneadh 2006/500/CE ón gComhairle an 29 Bealtaine 2006 maidir le Conradh an Chomhphobail Fuinnimh a thabhairt i gcrích ag an gComhphobal Eorpach,
            
            
               Ag féachaint don Chonradh lena mbunaítear an Comhphobal Fuinnimh, agus go háirithe Airteagail 69 agus 88 de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An Conradh lena mbunaítear an Comhphobal Fuinnimh (an ‘Comhaontú’), thug an tAontas i gcrích é le Cinneadh 2006/500/CE ón gComhairle an 29 Bealtaine 2006
                  3
                agus tháinig sé i bhfeidhm an 1 Iúil 2006. 
            
            
               (2)De bhun Airteagail 69 agus 88 den Chomhaontú, féadfaidh an Chomhairle Aireachta, ar thogra ón gCoimisiún Eorpach, Gníomh Nós Imeachta a ghlacadh lena gceaptar Stiúrthóir Rúnaíocht an Chomhphobail Fuinnimh.
            
            
               (3)Tá tríú téarma oifige Janez Kopac, Stiúrthóir reatha Rúnaíocht an Chomhphobail Fuinnimh, le dul in éag an 30 Samhain 2021. 
            
            
               (4)Le linn a 19ú cruinniú i mBéalgrád na Seirbia an 25 Samhain 2021, tá Comhairle Aireachta an Chomhphobail Fuinnimh le Gníomh Nós Imeachta a ghlacadh maidir leis an gcéad Stiúrthóir eile ar Rúnaíocht an Chomhphobail Fuinnimh a cheapadh.
            
            
               (5)An 23 Feabhra 2021, d’fhoilsigh an Coimisiún fógra folúntais faoi nós imeachta roghnúcháin oscailte chun an chéad Stiúrthóir eile ar Rúnaíocht an Chomhphobail Fuinnimh a cheapadh ón 1 Nollaig 2021. 
            
            
               (6)Rinne an Coimisiún measúnú ar scileanna agus ar thaithí na n‑iarrthóirí i gcomhréir leis na critéir roghnúcháin réamhbhunaithe a leagtar amach san fhógra folúntais. Rinneadh an chéim roghnúcháin i gcomhréir leis na rialacha agus na treoirlínte cur chun feidhme atá ann cheana. Measann an Coimisiún gur léiríodh go bhfuil an meascán is fearr scileanna bainistíochta, ceannaireachta, cumarsáide, ionadaíochta agus teanga, le cois inniúlacht theicniúil, taithí idirnáisiúnta agus eolas ar an Aontas Eorpach ag Artur Lorkowski chun feidhmeanna stiúrthóir Rúnaíocht an Chomhphobail Fuinnimh a chomhlíonadh. 
            
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Is mar seo a leanas a bheidh an seasamh a ghlacfar thar ceann an Aontais sa 19ú cruinniú de Chomhairle Aireachta an Chomhphobail Fuinnimh:
            
            
               an Dréachtghníomh Nós Imeachta ón gComhairle Aireachta a fhormheas, Dréachtghníomh Nós Imeachta lena gceapfar Artur Lorkowski ina Stiúrthóir ar Rúnaíocht an Chomhphobail Fuinnimh amhail ón 1 Nollaig 2021 i gcomhréir leis an togra ón gCoimisiún arna ghlacadh le Cinneadh ón gCoimisiún an 24 Meán Fómhair 2021, C(2021) 7021 final, agus a cuireadh faoi bhráid Chomhairle Aireachta an Chomhphobail Fuinnimh an lá céanna.
            
            
               Airteagal 2
            
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil,
            
         
         
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 198 an 20.7.2006, lch. 15.
               
               
                  
                     (2)
                  
                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64. 
               
               
                  
                     (3)
                  
                        IO L 198 an 20.7.2006, lch. 15.